Document ID: 32009R0359

KOMISJONI MÄÄRUS (EÜ) nr 359/2009,
30. aprill 2009,
millega peatatakse teatavate looduslike looma- ja taimeliikide isendite sissetoomine ühendusse
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse nõukogu 9. detsembri 1996. aasta määrust (EÜ) nr 338/97 looduslike looma- ja taimeliikide kaitse kohta nendega kauplemise reguleerimise teel, (1) eriti selle artikli 19 lõiget 2,
olles konsulteerinud teadusliku järelevalverühmaga
ning arvestades järgmist:
(1)
Määruse (EÜ) nr 338/97 artikli 4 lõikes 6 on sätestatud, et komisjon võib nimetatud lõike punktidega a-d ette nähtud tingimustel kehtestada piiranguid teatavate liikide sissetoomisele ühendusse. Lisaks sellele on selliste piirangute jaoks meetmete rakendamine sätestatud komisjoni 4. mai 2006. aasta määruses (EÜ) nr 865/2006, millega kehtestatakse looduslike looma- ja taimeliikide kaitset nendega kauplemise reguleerimise teel käsitleva nõukogu määruse (EÜ) nr 338/97 üksikasjalikud rakenduseeskirjad (2).
(2)
Loetelu liikidest, mille sissetoomine ühendusse on peatatud, kehtestati komisjoni 13. augusti 2008. aasta määrusega (EÜ) nr 811/2008, millega peatatakse teatavate looduslike looma- ja taimeliikide isendite sissetoomine ühendusse (3).
(3)
Teaduslik järelevalverühm on viimaste andmete põhjal jõudnud järeldusele, et teatavate määruse (EÜ) nr 338/97 A ja B lisas loetletud liikide kaitsestaatus halveneb tunduvalt, kui nende sissetoomist ühendusse teatavatest päritoluriikidest ei peatata. Seepärast tuleks peatada järgmiste liikide sissetoomine:
-
Psittacus erithacus Ekvatoriaal-Guineast;
-
Calumma andringitraensis, Calumma glawi, Calumma guillaumeti, Calumma marojezensis, Calumma vatosoa, Calumma vencesi ja Furcifer nicosiai Madagaskarilt;
-
Chamaeleo camerunensis Kamerunist;
-
Phelsuma berghofi, Phelsuma hielscheri, Phelsuma malamakibo ja Phelsuma masohoala Madagaskarilt;
(4)
Lisaks on teaduslik järelevalverühm kõige värskemate andmete põhjal jõudnud järeldusele, et ühendusse sissetoomise peatamist ei tuleks enam nõuda järgmiste liikide puhul:
-
Lynx lynx Moldova Vabariigist ja Ukrainast;
-
Lama guanicoe (praegu tuntud nime all Lama glama guanicoe) Argentinast;
-
Hippopotamus amphibius Rwandast;
-
Aratinga erythrogenys Peruust;
-
Dendrobates auratus ja Dendrobates pumilio Nicaraguast;
-
Dendrobates tinctorius Surinamest;
-
Plerogyra simplex, Hydnophora rigida ja Blastomussa wellsi Fidžilt;
-
Plerogyra sinuosa, Acanthastrea spp. (v.a Acanthastrea hemprichii) ja Cynarina lacrymalis Tongalt.
(5)
Konsulteeritud on kõikide riikidega, kust on pärit liigid, mille suhtes käesoleva määrusega kehtestatakse uued ühendusse sissetoomise piirangud.
(6)
Tuleks kõrvaldada mõned vastuolud loodusliku loomastiku ja taimestiku ohustatud liikidega rahvusvahelise kauplemise konventsiooni (CITES) liidete ja konventsiooniosaliste konverentsi 14. istungil vastu võetud nomenklatuuriviidetes esinevate teaduslike loomanimede vahel.
(7)
Seepärast tuleks muuta loendit liikidest, mille sissetoomine ühendusse on peatatud ning määrus (EÜ) nr 811/2008 tuleks selguse huvides asendada.
(8)
Käesoleva määrusega ette nähtud meetmed on kooskõlas looduslike looma- ja taimeliikidega kauplemise komitee arvamusega,
ON VASTU VÕTNUD KÄESOLEVA MÄÄRUSE:
Artikkel 1
Kui määruse (EÜ) nr 865/2006 artikli 71 sätetest ei tulene teisiti, peatatakse teatavate käesoleva määruse lisas loetletud looduslike looma- ja taimeliikide isendite sissetoomine ühendusse.
Artikkel 2
Määrus (EÜ) nr 811/2008 tunnistatakse kehtetuks.
Viiteid kehtetuks tunnistatud määrusele tõlgendatakse viidetena käesolevale määrusele.
Artikkel 3
Käesolev määrus jõustub kahekümnendal päeval pärast selle avaldamist Euroopa Liidu Teatajas.
Käesolev määrus on tervikuna siduv ja vahetult kohaldatav kõigis liikmesriikides.
Brüssel, 30. aprill 2009

Labels: 3
20